b"\n_START_ARTICLE_\nUprava za posebne operacije\n_START_PARAGRAPH_\nUprava za posebne operacije (izvirno angle\xc5\xa1ko Special Operations Executive, kratica SOE) je bila britanska tajna slu\xc5\xbeba za pomo\xc4\x8d odporni\xc5\xa1kim gibanjem in druge prikrite operacije proti silam osi v drugi svetovni vojni.\n_START_SECTION_\nNastanek\n_START_PARAGRAPH_\nUstanovljena je bila julija 1940 z zdru\xc5\xbeitvijo propagandnega oddelka zunanjega ministrstva, raziskovalnega oddelka vojnega ministrstva in majhnega, toda zelo aktivnega oddelka Secret Intelligence Service, ki je bil ustanovljen oktobra 1939 \xc2\xbbza preu\xc4\x8ditev vseh mo\xc5\xbenosti , kako napadati potencialne sovra\xc5\xbenike tudi druga\xc4\x8de, ne samo z voja\xc5\xa1kimi operacijami\xc2\xab, predvsem v Nem\xc4\x8diji. Avgusta 1941 so propagando lo\xc4\x8dili od SOE in jo preoblikovali v Political Warfare Executive. takrat je SOE \xc5\xbee delovala po vsem svetu. Natan\xc4\x8dno \xc5\xa1tevil\xc4\x8dno stanje osebja slu\xc5\xbebe ni znano. na za\xc4\x8detku leta 1944 je imela verjetno okoli 13.000 ljudi, od tega okoli 3.000 \xc5\xbeensk. Njen vpliv bil v primerjavi s \xc5\xa1tevil\xc4\x8dnostjo osebja mnogo ve\xc4\x8dji. Ve\xc4\x8dina \xc5\xbeensk je bila zaposlena pri \xc5\xa1ifrah in prena\xc5\xa1anju vesti, druge so bile \xc5\xa1oferke, izjemno sposobne so bile \xc5\xa1tabne oficirke, nekatere najpogumnej\xc5\xa1e pa so delovale kot tajne agentke, po navadi zelo uspe\xc5\xa1no._NEWLINE_Nova\xc4\x8denje je potekalo bolj ali manj po naklju\xc4\x8dju. Zve\xc4\x8dine so bili to dr\xc5\xbeavljani, kjer jim je bilo potem odrejeno delo. Ostali pa so morali gladko govoriti jezik tiste de\xc5\xbeele, da so se lahko izdajali za doma\xc4\x8dine. Skoraj vsi so se izurili za delo v Veliki Britaniji. Posebne \xc5\xa1ole v ju\xc5\xbenem delu Anglije in na zahodni obali \xc5\xa0kotske so imele na skrbi napol voja\xc5\xa1ko vzgojo agentov: u\xc4\x8dili so se uporabljati lahko oro\xc5\xbeje' izvajati diverzije in sabota\xc5\xbee, bojevati se, alpinizma, navigacije, skakanja s padalom in kako naj se obna\xc5\xa1ajo v ilegali: kako naj spreminjajo identiteto, kako naj zasledujejo sumljive osebe, kako naj sku\xc5\xa1ajo pobegniti. Poglavitne zna\xc4\x8dilnosti te slu\xc5\xbebe so bile poleg stroge tajnosti velika mobilnost, velika domiselnost in dober ob\xc4\x8dutek za podtalno delovanje.\n_START_SECTION_\nDelovanje\n_START_PARAGRAPH_\nSlu\xc5\xbeba SOE je imela med drugim pomembno vlogo s podpiranjem odporni\xc5\xa1kega gibanja na Norve\xc5\xa1kem, z organiziranjem in podpiranjem odporni\xc5\xa1kega gibanja na Danskem ter z oboro\xc5\xbeevanjem in podpiranjem odporni\xc5\xa1kega gibanja v Belgiji in Franciji. Samo v Francijo je SOE poslala 1.800 agentov in 10.000 ton materiala, ve\xc4\x8didel voja\xc5\xa1ko oro\xc5\xbeje. Na Nizozemskem je najprej do\xc5\xbeivela hud poraz, ki je bil nadoknaden \xc5\xa1ele kasneje V Italiji se je njena dejavnost pred Mussolinijevim padcem zmanj\xc5\xa1ala , potem pa se okrepila. V Nem\xc4\x8diji in Avstriji ni mogla storiti skoraj ni\xc4\x8desar, ker je potrebovala za delo v \xc5\xa1ir\xc5\xa1em obsegu vsaj majhno pomo\xc4\x8d oziroma sodelovanje prebivalstva. Poljska, ki je bila na skrajni meji dosega britanskega vojnega letalstva je velikokrat spravila slu\xc5\xbebo SOE v hudo zagato. V Gr\xc4\x8diji so se agentje SOE prizadevali vzdr\xc5\xbeevati zvezo med skupinami odporni\xc5\xa1kega gibanja, ki so bili med seboj sprte, in sklenili podpreti monarhiste proti komunistom. Isto\xc4\x8dasno so onstran gr\xc5\xa1ke meje podpirali Titove partizane proti \xc4\x8detnikom Dra\xc5\xbee Mihajlovi\xc4\x87a. Ti dve na videz protislovni odlo\xc4\x8ditvi sta bili vsaka zase povsem upravi\xc4\x8deni, ker je \xc5\xa1lo za to, kako bi \xc4\x8dim hitreje premagali Tretji rajh in pospe\xc5\xa1ili Hitlerjev padec. O dejavnost SOE v Aziji in Afriki je manj podatkov.\n_START_SECTION_\nSodelovanje z zavezni\xc5\xa1kimi slu\xc5\xbebami\n_START_PARAGRAPH_\nSlu\xc5\xbeba SOE je zato dobro sodelovala z ameri\xc5\xa1ko tajno slu\xc5\xbebo OSS, ki je bila delno organizirana po njenem zgledu. Ti dve organizaciji sta ustanovili ve\xc4\x8d skupnih \xc5\xa1tabov, ki so vodili nekatere skupne operacije. Od ruske NKVD pa SOE ni nikoli ni\xc4\x8d dobila, niti v zameno za tisto, kar mu je poslala. Z begunskimi vladami v Londonu in Kairu je imela redne odnose, ki pa so bili glede na potrebo po usklajevanju stali\xc5\xa1\xc4\x8d redkokdaj lahki, v\xc4\x8dasih pa so bili celo mu\xc4\x8dni. Ve\xc4\x8dina evropskih dr\xc5\xbeav je gledala z nezaupanjem na vse britanske tajne slu\xc5\xbebe. SOE je bila ukinjena januarja 1946."